我若是一欉樹仔

演員：六忠〜游淇喻、李靜 、潘美諭、

六孝〜黃于芹、陳欣慈、林姿穎、

五孝〜黃熙元、官黃崧。

淇喻：佇阮學校內底有一欉老樹公、一欉

老樹婆，徛挺挺佇學校的門跤口，

，早起時聽候阮這陣囡仔兵去讀冊

，共阮講：「𠢕早」。放學的時陣擛

手共阮講：「囡仔兄、囡仔姐再會，

明仔載才閣來喔！」

一起：好啦！阮會乖乖仔來讀冊，阿公仔

、阿婆仔再會！

李靜：下課的時陣，會佮我結頭鬃仔尾的

囡仔伴，歡歡喜喜走去樹仔跤耍覕

相揣、掩咯雞，老樹公、老樹婆恬

恬仔聽阮笑、聽阮哭，聽阮嗤舞嗤

呲的囡仔聲。

一起：啊！耍了有歡喜無？

美諭：有啦！有啦！真歡喜！共恁講，我

咧想！假使，我若是一欉樹仔，欲

予阮蹛的庄仔頭變甲清氣噹噹。春

天若到，啾！啾！啾！的鳥仔兄、

鳥仔姐飛來我的頭殼頂作岫孵蛋。

咱就會當看到一粒仔一粒的鳥仔蛋

，孵出來一隻仔一隻的鳥仔囝。

于芹：誠實的喔！我嘛定定咧想，假使我

若是一欉樹仔，熱天若到，我欲展

出會飛天，會鑽地的好功夫，共垃

圾的空氣趕走，予四界的糞埽走甲

白尾溜，予逐位變甲真清幽。我的

樹仔根鑽入去塗內底，共塗挽甲牢

牢、牢，袂去予大水沖走去。才閣

共樹仔椏展闊！闊！闊！會遮天，

逐家免驚予日頭曝甲戇神仔戇神！

欣慈：讚！讚！讚！若按呢，熱天下晡，

就會當綴阿公、阿媽去樹仔跤，佮

人泡茶、開講、練仙答喙鼓囉！我

若是一欉樹仔，秋天到，我就親像

一个會變魔術的魔術師，佇囡仔朋

友無注意的時陣，恬恬仔換一軀紅

絳絳的洋裝，聽候秋天的風那來那

透，就會使佮囡仔兵作伙去外口放

風吹！

一起：講到放風吹，阮嘛想欲去喔！

姿穎：嗯！才閣講！才閣講！煞落聽我講

。寒天的冷霜風吹來，佇我身軀頂

的葉仔，一葉仔一葉落落來，我就

偷偷仔換穿一領厚厚厚、媠噹噹、

閣金鑠鑠的禮服，準備欲過年囉！

看人規家團圓食腥臊，心情嘛真輕

鬆！

熙元：哇！我真愛過年，規家團圓食腥臊

、提紅包，心情當然嘛真好。閣來

，春天到位啊！我又閣變甲活跳跳

，頭殼頂的新穎仔，一穎仔一穎發

出來，塗內底的蟲豸攏濆出來。鳥

仔兄、鳥仔姐又閣飛來我的頭殼頂

作岫囉！囡仔朋友歡歡喜喜來我的

身軀邊耍。阿公仔、阿婆仔嘛會來

我遮泡茶、開講、講笑詼，四界又

閣變甲鬧熱滾滾囉！

黃崧：欸！恁攏講甲喙角全波，講甲敢若

真的，換我來講予恁聽。我若是一

欉樹仔，毋管都市抑是庄跤，春天

抑是熱天，秋天抑是寒天，只要有

我的所在攏毋免驚，都市有我四界

真清幽，垃圾的空氣走甲白尾溜。

囡仔有我逐工歡歡喜喜笑微微 ; 大

人有我放心仔泡茶、開講、講笑詼

; 山頂有我免驚大水共土出走去﹔

地球有我四界變甲媠噹噹。

一起：朋友啊！拜託！拜託！恁毋通共阮

剉剉掉，若無逐家就害溜溜，請恁

加予阮一寡蹛的所在，予健康的地

球一代傳一代。